Source: http://www.bihon.ro/cred-in-determinarea-baietilor/news-20101130-08062912
Timestamp: 2017-09-23 02:16:19+00:00

Document:
„Cred în determinarea băieţilor” - BIHON
„Cred în determinarea băieţilor”
30. noiembrie 2010 07:08
Baschetbaliştii de la CSM Oradea joacă marţi acasă, de la ora 18, cu CSU Atlassib Sibiu.
CSM Oradea a pierdut săptămâna trecută partida de acasă cu Gaz Metan Mediaş, scor 67-83. Marţi, orădenii doresc să se reabiliteze şi să câştige în faţa unui alt adversar extrem de puternic, CSU Atlassib Sibiu. Partida constituie o restanţă din etapa a V-a a Diviziei A de baschet masculin, meciul fiind amânat atunci din cauza unei gripe care a afectat lotul echipei orădene.
Antrenorul Cristian Achim este conştient de dificultatea partidei. „Sibiul este o echipă redutabilă, o forţă de tradiţie în baschetul românesc din ultima perioadă, disputând cu regularitate în anii din urmă semifinale de campionat naţional. Vom avea fără îndoială un meci extrem de greu, dar noi vom juca bineînţeles la victorie”, a spus tehnicianul CSM Oradea.
Rolul publicului
La rândul său, managerul secţiei de baschet masculin a CSM Oradea, Şerban Sere, crede în succesul echipei. „Sunt foarte optimist în ceea ce priveşte acest joc. Bineînţeles, întâlnim un adversar dificil, care în ultima etapă a dispus destul de lejer de CSM Bucureşti. Dar eu cred în determinarea şi ambiţia băieţilor noştri. Cred că vom face un joc bun şi implicit sper să câştigăm”, a declarat Şerban Sere. Oficialul orădean a invocat din nou importanţa publicului local la meciurile de pe teren propriu ale echipei. „Băieţii noştri sunt puţin obosiţi şi vor avea nevoie de un sprijin şi mai consistent al suporterilor. Dacă până acum, publicul conta în procente circa 10-15 la sută, cred că de data aceasta el va avea un rol mult mai mare. Sunt foarte mulţumit de aportul suporterilor orădeni. Pe lângă faptul că vin din ce în ce mai mulţi oameni la sală, este remarcabil şi faptul că atitudinea lor faţă de echipă este mai bună. Sper ca publicul să aibă un aport important la victorie în meciul de mâine”, a afirmat managerul baschetbaliştilor orădeni.
Partida CSM Oradea – CSU Atlassib Sibiu are loc marţi seară la Arena „Antonio Alexe”, de la ora 18. Meciul va fi condus de brigada de arbitri Mircea Şerban – Bukaresti László, Bedir Şefer, comisar FR Baschet fiind Bogdan Bădilă.
Taguri: atlassib sibiu, baschet, csm oradea, oradea

References: CSM 

CSM 
 CSM 
 CSM 
 CSM 
 CSM 
 csm